La comunitat educativa i els ajuntaments dels municipis afectats per la paralització del Pla Edificant convoquen concentracions
09 de febrer 2024

![](/media/5qfelska/img_3547_c.jpg?width=850&height=566.6666666666666)

La comunitat educativa i els ajuntaments de diversos municipis convoquen concentracions a manera de protesta en els centres escolars afectats per la paralització del Pla Edificant. Estes concentracions simultànies estan programades per a dimarts que ve 20 de febrer a les 12 hores. En el cas de Sagunt, la protesta es desenvoluparà a les portes del CIPFP Eduardo Merello.

D'igual mode, el dimarts 27 de febrer a les 18 hores se celebrarà una altra concentració a la ciutat de València, concretament enfront de les portes del Palau de la Generalitat Valenciana.

Totes dos concentracions estan convocades pels ajuntaments dels pobles afectats, els consells escolars i la Confederació Gonzalo Anaya. Cal esmentar que el Partit Socialista del País Valencià i Compromís donen suport a la convocatòria.

El regidor d'Educació, Raúl Palmero, ha explicat que convoquen la concentració a conseqüència de la paralització dels projectes del Pla Edificant de la ciutat i l'informe de lesivitat de la licitació de la reforma i ampliació del CIPFP Eduardo Merello: **«Creiem i considerem una necessitat imperiosa que s'actue de manera ferma i decidida en les infraestructures educatives del nostre municipi, la rehabilitació de l'Eduardo Merello no és un capritx».**

L'edil de l'Ajuntament de Sagunt considera prioritària la inversió d'infraestructures educatives en el municipi: **«No sols les del Pla Edificant, sinó també moltes altres que queden per executar-se a causa de la massificació dels centres educatius. També és necessària la construcció de dos centres d'infantil i primària, així com un de secundària, tal com anem recordant-li a la Generalitat des de l'inici d'esta legislatura».**

Finalment, Raúl Palmero ha declarat que el Consell Escolar Municipal, la comunitat educativa saguntina i els següents partits polítics de la ciutat han mostrat el seu suport a les concentracions: PSPV-PSOE, Compromís per Sagunt, EU-PODEM i IP.

*   [](http://www.facebook.com/sharer.php?u=https://aytosagunto.es/va/actualitat/la-comunitat-educativa-i-els-ajuntaments-dels-municipis-afectats-per-la-paralitzacio-del-pla-edificant-convoquen-concentracions/ "Facebook")
*   [](http://twitter.com/share?url=https://aytosagunto.es/va/actualitat/la-comunitat-educativa-i-els-ajuntaments-dels-municipis-afectats-per-la-paralitzacio-del-pla-edificant-convoquen-concentracions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-comunitat-educativa-i-els-ajuntaments-dels-municipis-afectats-per-la-paralitzacio-del-pla-edificant-convoquen-concentracions/ "Linked In")
*   [](mailto:?body=https://aytosagunto.es/va/actualitat/la-comunitat-educativa-i-els-ajuntaments-dels-municipis-afectats-per-la-paralitzacio-del-pla-edificant-convoquen-concentracions/)